b'\n_START_ARTICLE_\nPodgrajsko podolje\n_START_PARAGRAPH_\nPodgrajsko podolje ali Matarsko podolje je suha dolina, ki se vle\xc4\x8de in polagoma zvi\xc5\xa1uje od Matarske rebri med Materijo in Kozino proti jugovzhodu do Velike gmajne med Podgradom in Starodom. Na severu ga omejuje Brkinsko hribovje, na jugu Kra\xc5\xa1ki rob, Slavnik in \xc4\x8ci\xc4\x8darijsko hribovje. Ob\xc4\x8dina Ilirska Bistrica, kateri pripada njegov vzhodni del (od Staroda do Hru\xc5\xa1ice) pose\xc5\xbee na njegove obronke s Trstenikom (837 m).\n_START_SECTION_\nNastanek\n_START_PARAGRAPH_\nPodgrajsko suho dolino je oblikovala povr\xc5\xa1inska reka, ki je tekla od Staroda \xc4\x8dez Podgrad, Markov\xc5\xa1\xc4\x8dino in Materijo ter nato naprej ali ob Rodiku proti Diva\xc4\x8di v Veliko vodo, ali \xc4\x8dez Kozino in Bazovico v Nabre\xc5\xbeinsko suho dolino. Verjetno so v ve\xc4\x8dji meri prispevali vodni tokovi s Slavnika in \xc4\x8ci\xc4\x8darije, ki so bili zaradi obilnej\xc5\xa1ih padavin bolj vodnati, zato je obseg doline tako velik. Na obeh pobo\xc4\x8djih doline, \xc5\xa1e posebno v hribovitih predelih med slepimi dolinami, so dobro vidne terase, ki jih je izdelala fluvialna bo\xc4\x8dna erozija v razdobjih postopnega zni\xc5\xbeevanja erozijske osnove. _NEWLINE_Dolina je lepo izoblikovana, njeno dno, ravno in obse\xc5\xbeno, 2-3-4 km v \xc5\xa1irini, se nahaja v Hrpeljah pri Kozini na nadmorski vi\xc5\xa1ini okrog 500 - 520 m, pri Markov\xc5\xa1\xc4\x8dini le\xc5\xbei okrog 530 - 550 m visoko, pri Podgradu med 550 - 570 m in pri Starodu na nadmorski vi\xc5\xa1ini 670 - 680 m. Ravnina te suhe doline re\xc5\xbee po\xc5\xa1evno nagnjene kredne in eocenske sklade, iz \xc4\x8desar lahko sklepamo, da kamninska zgradba ni vplivala na izoblikovanje povr\xc5\xa1ja.\n_START_SECTION_\nGeologija in geomorfologija\n_START_PARAGRAPH_\nPodgrajsko podolje je najobse\xc5\xbenej\xc5\xa1i primer kontaktnega krasa v Sloveniji, to je ozemlja, kjer se stikajo fli\xc5\xa1i in apnenci. Brkinsko hribovje na njegovem severu je fli\xc5\xa1no ozemlje, torej sestavljeno iz nepropustnih kamnin. Iz njega pritekajo \xc5\xa1tevilni potoki, ki ob dosegu doline poniknejo in so v teku tiso\xc4\x8dletij izdolbli v apnencu podolja trinajst slepih dolin. Te slepe doline so s svojimi ponikvami izdolbene 40 - 80 m globoko v ravan suhe doline. V njih je precej prsti, ki so jo potoki prinesli s fli\xc5\xa1nega hribovja in zato skoraj ob vsaki od njih stoji vas. Voda je popolnoma razjedla vse podolje in ustvarila tipi\xc4\x8dno kra\xc5\xa1ko pokrajino. Na povr\xc5\xa1ini se vrstijo doline in vrta\xc4\x8de, podzemlje pa je prepredeno z rovi, jamami in brezni._NEWLINE_Izpodjedanje tal Matarskega podolja sega dale\xc4\x8d v preteklost, zato so jame \xc5\xa1tevilne, a ve\xc4\x8dinoma globoko zakopane in te\xc5\xbeko dostopne, velikokrat samo s spustom vzdol\xc5\xbe brezen. Raziskane in dostopne so predvsem slede\xc4\x8de jame: Dimnice, Martinska jama, Ponikve in Brin\xc5\xa1\xc4\x8dica. Od mnogih slepih dolin so najlep\xc5\xa1e vidne Odolina (blizu istoimenske vasi) in Jezerina (med Gradi\xc5\xa1\xc4\x8dem in Obrovom).'